PMIndiaData/PMIndiaSum huggingface dataset:
कुआलालंपुर में 23 नवंबर, 2015 को प्रधानमंत्री की गतिविधियां

प्रधानमंत्री श्री नरेन्‍द्र मोदी ने आज (23 नवंबर, 2015) मलेशिया के प्रधानमंत्री श्री दातो सेरी मोहम्मद नजीब बिन तुन अब्दुल रज्जाक के साथ द्विपक्षीय वार्ता की। दोनों नेताओं के बीच हुई वार्ता के बाद एक संयुक्त प्रेस वक्तव्य जारी किया गया। इसमें प्रधानमंत्री ने दोनों देशों के बीच रक्षा सहयोग मजबूत करने पर जोर दिया, “जिसमें समुद्री सुरक्षा को उन्नत और क्षेत्र की आपदा प्रतिक्रिया को मजबूत बनाना शामिल है।” दोनों नेताओं ने कुआलालंपुर के लिटिल इंडिया में संयुक्त रूप से ‘तोरण द्वार’ का उद्घाटन किया। इसे सांची स्तूप के तोरण द्वार से प्रेरित होकर बनाया गया है। इस अवसर पर प्रधानमंत्री ने कहा कि उनकी मलेशिया यात्रा कई ऐतिहासिक घटनाओं की साक्षी रही है, तोरण द्वार का संयुक्त उद्घाटन इनमें से एक है। यह द्वार केवल पत्थर की कलाकृति नहीं बल्कि दो राष्ट्रों के बीच सेतु है, जो सांस्कृतिक संबंधों को दर्शाता है। प्रधानमंत्री ने भगवान बुद्ध को याद किया, जिन्होंने सदियों पहले एशिया भर में शांति का संदेश दिया। प्रधानमंत्री ने आर्थिक संबंधों को मजूबत बनाने के लिए मलेशिया के कॉरपोरेट जगत के दिग्गजों से भी मुलाकात की। प्रधानमंत्री ने कहा कि भारत आज विश्व में तेजी से विकास करने वाली अर्थव्यवस्था है। आज यह राजनीतिक रूप से स्थिर है और यहां निवेश की असीम संभावनाएं हैं। प्रधानमंत्री ने कहा कि मलेशिया के सीईओज (CEOs) के पास उन क्षेत्रों का अनुभव और विशेषज्ञता है, जिनकी भारत को आवश्यकता है। इसलिए यह एक अच्छा मिलन होगा। मलेशिया के सीईओज ने खाद्य प्रसंस्करण, तेल एवं गैस और उड्डयन समेत भारतीय अर्थव्यवस्था के विभिन्न क्षेत्रों में निवेश करने की इच्छा जताई।
प्रधानमंत्री ने आईसीसी टी20 मैच में जीत पर भारतीय क्रिकेट टीम को बधाई दी

प्रधानमंत्री श्री नरेन्द्र मोदी ने भारतीय क्रिकेट टीम को आईसीसी टी20 मैच में पाकिस्तान के खिलाफ कड़े संघर्ष में एक शानदार जीत हासिल करने पर बधाई दी। प्रधानमंत्री ने ट्वीट किया: “भारतीय टीम ने कड़े संघर्ष में एक शानदार जीत हासिल की! आज के उत्कृष्ट प्रदर्शन के लिए टीम को बधाई। एक बेजोड़ पारी के लिए @imVkohli को विशेष रूप से बधाई, जिसमें उन्होंने उल्लेखनीय दृढ़ता का परिचय दिया। आगे के मैचों के लिए शुभकामनाएं”
सबसे जरूरतमंद लोगों को वैक्सीन सर्वप्रथम दी जाएगी: प्रधानमंत्री

प्रधानमंत्री नरेन्द्र मोदी ने कहा है कि भारत का कोविड-19 टीकाकरण अभियान बेहद मानवीय और महत्वपूर्ण सिद्धांतों पर आधारित है। उन्होंने कहा कि सर्वाधिक जरूरतमंद लोगों को वैक्सीन सबसे पहले दी जाएगी। प्रधानमंत्री ने कहा कि जिन लोगों को संक्रमित होने का जोखिम सबसे ज्यादा हैं, उन्हें भी पहले टीका लगाया जाएगा। उन्होंने कहा कि हमारे चिकित्सकों, नर्सों, अस्पताल के स्वच्छता कर्मचारियों और चिकित्सा सहायक कर्मचारियों को टीकाकरण का प्रथम अधिकार होगा। यह प्राथमिकता सार्वजनिक और निजी दोनों क्षेत्रों में चिकित्सा अस्पतालों के लिए उपलब्ध है। आज वीडियो कॉन्फ्रेंसिंग के माध्यम से कोविड-19 टीकाकरण के अखिल भारतीय अभियान का शुभारंभ करने के पश्चात प्रधानमंत्री ने अपने संबोधन में यह विचार व्यक्त किए। प्रधानमंत्री ने कहा कि चिकित्सा कर्मचारियों के बाद, आवश्यक सेवाओं से जुड़े सदस्यों और देश की सुरक्षा और कानून-व्यवस्था को संभालने का दायित्व ऱखने वालो व्यक्तियों को टीका लगाया जाएगा। प्रधानमंत्री ने कहा कि हमारे सुरक्षा बलों, पुलिस कर्मियों, फायर ब्रिगेड और स्वच्छता कर्मचारियों को प्राथमिकता दी जाएगी। यह संख्या लगभग 3 करोड़ होगी और भारत सरकार उनके टीकाकरण का खर्च वहन करेगी। इस अभियान के लिए पुख्ता प्रबंधों के बारे में विस्तार से जानकारी देते हुए, प्रधानमंत्री ने लोगों को दो खुराक लेने के प्रति सचेत रहने को कहा। उन्होंने कहा कि दोनों खुराकों के बीच एक महीने का अंतराल होगा। उन्होंने लोगों से वैक्सीन की दोनों खुराक लेने के बाद भी सतर्कता बनाए रखने के लिए कहा क्योंकि दूसरी खुराक लेने के दो हफ्ते बाद, मानव शरीर कोरोना के विरूद्ध आवश्यक प्रतिरक्षा विकसित करेगा। श्री मोदी ने देशवासियों से अनुरोध किया कि वे टीकाकरण के समय भी वैसा ही धैर्य दिखाएं जैसा कि उन्होंने कोरोना के खिलाफ लड़ाई में दिखाया है।
प्रधानमंत्री ने उत्तर प्रदेश के शाहजहांपुर में गंगा एक्सप्रेस-वे की आधारशिला रखी

गंगा एक्सप्रेस-वे मेरठ, हापुड़, बुलंदशहर, अमरोहा, संभल, बदायूं, शाहजहांपुर, हरदोई, उन्नाव, रायबरेली, प्रतापगढ़ और प्रयागराज से होकर गुजरेगा प्रधानमंत्री ने राम प्रसाद बिस्मिल, अशफाक उल्लाह खान, ठाकुर रौशन सिंह को श्रद्धांजलि अर्पित की, जिनका बलिदान दिवस कल है “गंगा एक्सप्रेस-वे यूपी की प्रगति के नए द्वार खोलेगा” “जब पूरा यूपी एक साथ बढ़ता है तो देश आगे बढ़ता है; इसलिए डबल इंजन की सरकार का फोकस यूपी के विकास पर है” “जो भी समाज में पीछे है, पिछड़ा हुआ है, उसे सशक्त करना, विकास का लाभ उस तक पहुंचाना, हमारी सरकार की प्राथमिकता है; यही भावना हमारी कृषि नीति में, किसानों से जुड़ी नीति में भी दिखती है” “आज पूरे यूपी की जनता कह रही है- यूपी प्लस योगी, बहुत है उपयोगी – 5 किलोमीटर लंबी हवाई पट्टी भी बनाई जाएगी। इस एक्सप्रेसवे के किनारे पर एक औद्योगिक गलियारा भी बनाने का प्रस्ताव है। यह एक्सप्रेसवे औद्योगिक विकास, व्यापार, कृषि, पर्यटन आदि सहित विभिन्न क्षेत्रों को भी गति प्रदान करेगा। यह इस इलाके के सामाजिक-आर्थिक विकास को व्यापक रूप से बढ़ावा देगा।
संसद के शीतकालीन सत्र के शुरुआत पर प्रधानमंत्री द्वारा मिडिया को दिए गये वक्तव्य

नमस्कार साथियों, संसद का यह सत्र अत्यंत महत्वपूर्ण है। देश आज़ादी का अमृत महोत्सव मना रहा है। हिन्दुस्तान में चारों दिशाओं में से इस आज़ादी के अमृत महोत्सव के नीमित रचनात्मक, सकारात्मक, जनहित के लिए, राष्ट्रहित के लिए, सामान्य नागरिक अनेक कार्यक्रम कर रहे हैं, कदम उठा रहे हैं, और आजादी के दिवानों ने जो सपने देखे थे उन सपनों को पूरा करने के लिए सामान्य नागरिक भी इस देश का अपना कोई न कोई दायित्व निभाने का प्रयास कर रहा है। यह खबरे अपने आप में भारत के उज्जवल भविष्य के लिए शुभ संकेत है। कल हमने देखा है। पिछले दिनों संविधान दिवस भी, नए संकल्प के साथ संविधान के spirit को चरित्रार्थ करने के लिए हर किसी के दायित्व के संबंध में पूरे देश ने एक संकल्प किया है इन सबके परिपेक्ष में हम चाहेगें, देश भी चाहेगा, देश का हर सामान्य नागरिक चाहेगा कि भारत का यह संसद का यह सत्र और आगे आने वाला भी सत्र आजादी के दीवानों की जो भावनाएं थी, जो spirit था, आजादी के अमृत महोत्सव का जो spirit है, उस spirit के अनुकूल संसद भी देश हित में चर्चा करे, देश की प्रगृति के लिये रास्ते खोजे, देश की प्रगृति के लिए नये उपाय खोजें और इसके लिए यह सत्र बहुत ही विचारों की समृद्धि वाला, दूरगामी प्रभाव पैदा करने वाले सकारात्मक निर्णय करने वाला बने। मैं आशा करता हूँ कि भविष्य में संसद को कैसा चलाया, कितना अच्छा contribution किया उस तराजू पर तौला जाएं, ना कि किसने किताना जोर लगाकर के संसद के सत्र को रोक दिया यह मानदंड़ नहीं हो सकता। मानदंड यह होगा कि संसद में कितने घंटे काम हुआ, कितना सकारात्मक काम हुआ। हम चाहते हैं, सरकार हर विषय पर चर्चा करने के लिए तैयार है, खुली चर्चा करने के लिए तैयार है। सरकार हर सवाल का जवाब देने के लिए तैयार है और आजादी के अमृत महोत्सव में हम यह भी चाहेंगे कि संसद में सवाल भी हो, संसद में शंति भी हो। हम चाहते हैं, संसद में सरकार के खिलाफ, सरकार की नीतियों के खिलाफ जितनी आवाज़ प्रखर होनी चाहिए, लेकिन संसद की गरिमा, स्पीकर की गरिमा, चेयर की गरिमा इन सबके विषय में हम वो आचरण करें जो आने वाले दिनों में देश की युवा पीढ़ी के काम आए। पिछले सत्र के बाद करोना की एक विकट परिस्थिति में भी देश ने 100 करोड़ से अधिक डोज़ेज, करोना वैक्सीन और अब हम 150 करोड़ की तरफ तेजी से आगे बढ़ रहे हैं। नए वैरिएंट की खबरें भी हमें और भी सर्तक करती हैं, और सजग करती है। मैं संसद के सभी साथियों को भी सतर्क रहने की प्रार्थना करता हूँ। आप सभी साथियों को भी सतर्क रहने के लिए प्रार्थना करता हूँ। क्योंकि आप सबका उत्तम स्वास्थ्य, देशवासियों का उत्तम स्वास्थ्य ऐसी संकट की घड़ी में हमारी प्राथमिकता है। देश की 80 करोड़ से अधिक नागरिकों को इस करोनाकाल के संकट में और अधिक तकलीफ न हो इसलिए प्रधानमंत्री गरीब कल्याण योजना से अनाज मुफ्त में देने की योजना चल रही है। अब इसे मार्च 2022 तक समय आगे कर दिया गया है। करीब दो लाख साठ हजार करोड़ रुपये की लागत से, अस्सी करोड़ से अधिक देशवासियों को गरीब के घर का चूल्हा जलता रहे इसकी चिंता की गई है। मैं आशा करता हूँ कि इस सत्र में देश हित के निर्णय हम तेजी से करे, मिलजुल करके करें। सामान्य मानव की आश- अपेक्षाओं को पूर्ण करने वाले करें। ऐसी मेरी अपेक्षा है।… बहुत- बहुत धन्यवाद।
प्रधानमंत्री ने देश के विभिन्न हिस्सों में हिंसा की घटनाओं की निंदा की

प्रधानमंत्री श्री नरेन्द्र मोदी ने देश के विभिन्न हिस्सों में हिंसा की घटनाओं की निंदा की है। प्रधानमंत्री ने कहा, “आज हुई हिंसा की घटनाएं अत्यंत विचलित करने वाली हैं। मैं हिंसा की कड़ी निंदा करता हूँ और सभी से शांति बनाए रखने की प्रार्थना करता हूँ। कानून-व्यवस्था की स्थिति पर बारीकी से नज़र रखी जा रही है। मैंने राष्ट्रीय सुरक्षा सलाहकार और गृह सचिव के साथ स्थिति की समीक्षा की है। मैंने अधिकारिओं से सामान्य हालात की पुनः बहाली तथा आवश्कता अनुसार हर संभव सहायता के लिए चौबीसों घंटे लगातार काम करने की अपील की है।”
कैबिनेट ने लघु एवं मध्यम उद्यम तथा नवाचार के क्षेत्र में सहयोग के लिए भारत और संयुक्त अरब अमीरात के बीच समझौता ज्ञापन को मंजूरी दी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने भारत और संयुक्त अरब अमीरात के बीच लघु एवं मध्यम उद्यम तथा नवाचार के क्षेत्र में सहयोग के लिए समझौता ज्ञापन (एमओयू) पर हस्‍ताक्षर किए जाने को अपनी मंजूरी दे दी है । इस एमओयू से भारत के लघु एवं मध्यम उद्यमों को लाभ होगा और यह निष्पक्ष तथा समावेशी विकास की ओर ले जाएगा। विदेशों में एसएमई के क्षेत्र के सर्वोत्तम तौर-तरीकों तक पहुंच भारतीय लघु एवं मध्यम उद्यमों को अपने में सुधार करने और आगे कुछ नया करने का एक अवसर प्रदान करेगा। यह भारत के एसएमई क्षेत्र को संयुक्त अरब अमीरात के एसएमई क्षेत्र के साथ पारस्परिक लाभ के संबंध बनाने और उनके बाजार को जानने का एक अवसर प्रदान करेगा।
मंत्रिमंडल ने राष्‍ट्रीय प्रौद्योगिकी संस्‍थान, आंध्र प्रदेश के लिए निदेशक का एक पद तथा तीन गैर-शिक्षण पदों के सृजन को मंजूरी प्रदान की

प्रधानमंत्री श्री नरेन्‍द्र मोदी की अध्‍यक्षता में राष्‍ट्रीय प्रौद्योगिकी संस्‍थान (एनआईटी), आंध्र प्रदेश के लिए मूल वेतन 75,000/-+5000/- के विशेष भत्‍ते में निदेशक के एक पद तथा 10,000/- ग्रेड पे वेतन के साथ गैर-शिक्षण पदों (रजिस्‍ट्रार, पुस्‍तकालयाध्‍यक्ष तथा प्रधानाचार्य, छात्र गतिविधि व खेल (एस ए एस) अधिकारी के पदों के सृजन का अनुमोदन कर दिया है। पृष्‍ठभूमि राष्‍ट्रीय प्रौद्योगिकी संस्‍थान राष्‍ट्रीय महत्‍व के संस्‍थान है, जो इंजीनियरिंग और प्रौद्योगिकी के क्षेत्र में सर्वोत्‍तम शिक्षण संस्‍थान माने जाते है और इन्‍होंने अपनी उच्‍च गुणवत्‍तापूर्ण शिक्षा में उल्‍लेखनीय उपस्थिति दर्ज कराएं हैं। निदेशक तथा तीन गैर-शिक्षण पदों अर्थात रजिस्‍ट्रार, पुस्‍तकालयाध्‍यक्ष और प्रधानाचार्य, छात्र गतिविधि व खेल (एसएएस) अधिकारी के लिए रोजगार के अवसर होंगे। वे राष्‍ट्रीय प्रौद्योगिकी संस्‍थान, आंध्र प्रदेश के संचालन के लिए उत्‍तरदायी होंगे, जिसे उच्‍च गुणवत्‍तापूर्ण तकनीकी जनशक्ति का निर्माण करना होगा, जो सम्‍पूर्ण देशभर में उद्यमियता व नौकरी के अवसरों का निर्माण करेगी। आंध्र प्रदेश राज्‍य के विभाजन को भारत के राष्‍ट्रपति की 01 मार्च, 2014 को स्‍वीकृति प्राप्‍त हो जाने के फलस्‍वरूप मानव संसाधन विकास मंत्रालय (एचआरडी) ने आंध्र प्रदेश पुनर्गठन अधिनियम 2014 की सारणी 13 (शिक्षा) के अनुसार आंध्र प्रदेश में राष्‍ट्रीय प्रौद्योगिकी संस्‍थाओं की स्‍थापना की है।
प्रधानमंत्री ने असमिया शब्दकोश ‘हेमकोश’ के ब्रेल संस्करण की एक प्रति प्राप्त की

प्रधानमंत्री श्री नरेन्द्र मोदी ने श्री जयंत बरुआ से असमिया शब्दकोश ‘हेमकोश‘ के ब्रेल संस्करण की एक प्रति प्राप्त की। हेमकोश 19वीं शताब्दी के शुरुआती असमिया शब्दकोशों में से एक है। श्री मोदी ने ब्रेल संस्करण के प्रकाशन के लिए श्री जयंत बरुआ और उनकी टीम को उनके प्रयासों के लिए बधाई दी। प्रधानमंत्री ने एक ट्वीट में कहा; ‘हेमकोश‘ के ब्रेल संस्करण की एक प्रति प्राप्त करने की खुशी है, जो 19वीं शताब्दी के शुरुआती असमिया शब्दकोशों में से एक है। मैं श्री जयंत बरुआ और उनकी टीम को ब्रेल संस्करण के प्रकाशन के लिए उनके प्रयासों के लिए बधाई देता हूं।”
मंत्रिमंडल ने अन्‍य वित्‍तीय सेवा क्षेत्रों में विदेशी निवेश को मंजूरी दी

प्रधानमंत्री श्री नरेंद्र मोदी की अध्‍यक्षता में केंद्रीय मंत्रिमंडल ने गैर-बैंकिंग वित्‍त कंपनियों (एनबीएफसी) में विदेशी निवेश के लिए नियमों में संशोधनों के लिए अपनी मंजूरी दी। गैर बैंकिंग वित्‍त कंपनियों से संबंधित वर्तमान विदेशी विनिमय प्रबंधन (ट्रांसफर और इश्‍यू ऑफ सिक्‍योरिटी बाय द पर्सन रेजिडेंट आउटसाइट ) विनियमों में संशोधन ‘अन्‍य वित्‍तीय सेवाओं में’ स्‍वत: अनुमोदित मार्ग से विदेशी निवेश के प्रवाह को सुगम्‍य बनाएगा। बशर्तें, ऐसी सेवाएं किसी अन्‍य वित्‍तीय क्षेत्र के विनियामकों (आरबीआई, सेबी, पीएफआरडीए आदि) / सरकारी एजेंसियो द्वारा विनियमित हो। ‘अन्‍य वित्‍तीय सेवाओं में’ विदेशी निवेश, जो कि किसी अन्‍य विनिमयाकों/सरकारी एजेंसी द्वारा विनियमित नहीं है, मंजूरी मार्ग से किया जा सकता है। इसके अलावा, एफडीआई नीति के अंतर्गत न्‍यूनतम पूंजीकरण मानदंडों को भी समाप्‍त कर दिया गया है, क्‍योंकि अधिकांश विनियामकों ने पहले से ही न्‍यूनतम पूंजीकरण मानदंड निर्धारित कर लिए हैं। इससे एफडीआइ को प्रोत्‍साहन मिलेगा और देश में आर्थिक गतिविधियां तेज होगी। यह सिर्फ किसी एक राज्‍य/जिले पर लागू न होकर, सम्‍पूर्ण भारत पर लागू होगा। पृष्‍ठभूमि बजट 2016-17 के अपने भाषण में माननीय वित्‍त मंत्री ने यह घोषणा की थी कि ‘एफडीआइ को ऐसी 18 विनिर्दिष्‍ट एनबीएफसी गतिविधियों के अलावा उन अन्‍य गतिविधियों में स्‍वत: अनुमोदित मार्ग से लागू किया जाएगा, जो वित्‍तीय क्षेत्र के विनियामकों द्वारा विनियमित नहीं है’। ‘गैर बैंकिंग वित्‍त कंपनियों’ पर वर्तमान नियम निर्धारित करते है कि इन नियमों में उल्‍लेखित निर्धारित न्‍यूनतम पूंजीकरण मानदंडों को पूरा करने के पश्‍चात सिर्फ 18 निर्दिष्‍ट एनबीएफसी गतिविधियों के लिए ही एफडीआइ की अनुमति दी जाएगी। प्रस्‍तावित नियमों में, ‘सभी अन्‍य वित्‍तीय सेवाओं में’ विदेशी निवेश को स्‍वत: अनुमोदित मार्ग से मंजूर किया जाएगा। बशर्तें ऐसी सेवाएं किसी अन्‍य वित्‍तीय क्षेत्र के विनियामकों (आरबीआई, सेबी, पीएफआरडीए आदि) / सरकारी एजेंसियो द्वारा विनियमित हो। इसके अलावा, एफडीआई नीति के अंतर्गत न्‍यूनतम पूंजीकरण मानदंडों को भी समाप्‍त कर दिया गया है, क्‍योंकि अधिकांश विनियामकों ने पहले से ही न्‍यूनतम पूंजीकरण मानदंड निर्धारित कर लिए हैं।
प्रधानमंत्री 28 जनवरी को करियप्पा ग्राउंड में एनसीसी पीएम रैली को संबोधित करेंगे

प्रधानमंत्री श्री नरेन्द्र मोदी 28 जनवरी, 2022 को दोपहर लगभग 12 बजे दिल्ली के करियप्पा ग्राउंड में एनसीसी (राष्ट्रीय कैडेट कोर) पीएम रैली को संबोधित करेंगे। यह रैली दरअसल एनसीसी गणतंत्र दिवस शिविर का समापन है और यह हर साल 28 जनवरी को आयोजित की जाती है। इस कार्यक्रम में प्रधानमंत्री गार्ड ऑफ ऑनर का निरीक्षण करेंगे, एनसीसी टुकड़ियों के मार्च पास्ट की समीक्षा करेंगे और एनसीसी कैडेटों को सैन्‍य कार्रवाई, स्लिदरिंग, माइक्रोलाइट विमानों में उड़ान, पैरासेलिंग के साथ-साथ सांस्कृतिक कार्यक्रमों में अपने उत्‍कृष्‍ट कौशल का प्रदर्शन करते हुए देखेंगे। सर्वश्रेष्ठ कैडेटों को प्रधानमंत्री की ओर से मेडल और बैटन दिया जाएगा।
प्रधानमंत्री ने सुजलॉन एनर्जी के संस्थापक श्री तुलसी तांती के निधन पर शोक व्यक्त किया

प्रधानमंत्री श्री नरेन्‍द्र मोदी ने अनुभवी व्यवसायी तथा सुजलॉन एनर्जी के संस्‍थापक श्री तुलसी तांती के निधन पर गहरा दु:ख व्‍यक्‍त किया है। एक ट्वीट में प्रधानमंत्री ने कहा; “श्री तुलसी तांती एक अग्रणी व्यवसायी थे, जिन्होंने भारत की आर्थिक प्रगति में योगदान दिया और सतत विकास को आगे बढ़ाने के लिए हमारे देश के प्रयासों को मजबूती दी। उनके असामयिक निधन से दु:खी हूं। उनके परिवार और दोस्तों के प्रति संवेदना। ओम शांति।”
प्रधानमंत्री रामनवमी के अवसर पर जूनागढ़ के गथिला स्थित उमिया माता मंदिर के 14वें स्थापना दिवस समारोह को संबोधित करेंगे

प्रधानमंत्री श्री नरेन्द्र मोदी, रामनवमी के अवसर पर 10 अप्रैल, 2022 को दोपहर 1 बजे गुजरात के जूनागढ़ के गठिला स्थित उमिया माता मंदिर के 14 वें स्थापना दिवस समारोह को वीडियो कॉन्फ्रेंसिंग के माध्यम से संबोधित करेंगे। मंदिर का उद्घाटन भी प्रधानमंत्री श्री नरेन्द्र मोदी ने 2008 में किया था, जब वे गुजरात के मुख्यमंत्री थे। प्रधानमंत्री द्वारा 2008 में दिए गए सुझावों के आधार पर, मंदिर ट्रस्ट ने विभिन्न सामाजिक और स्वास्थ्य संबंधी गतिविधियों से संबंधित अपने दायरे का विस्तार किया है, जैसे निःशुल्क मोतियाबिंद ऑपरेशन और आर्थिक रूप से कमजोर रोगियों के लिए निःशुल्क आयुर्वेदिक दवाओं का वितरण आदि। उमिया मां को कदवा पाटीदारों की कुलदेवी माना जाता है।
प्रधानमंत्री ने राष्ट्रीय खेल के प्रतिभागियों के बीच गरबा की लोकप्रियता पर प्रसन्नता व्यक्त की

प्रधानमंत्री श्री नरेन्द्र मोदी ने कहा है कि खेल प्रतियोगिता खिलाड़ियों को विविध संस्कृतियों से परिचित होने का अवसर प्रदान करती है। भारतीय खेल प्राधिकरण के एक ट्वीट के जवाब में, प्रधानमंत्री ने ट्वीट किया: “खेल प्रतियोगिता दिलचस्प होती हैं क्योंकि वे खिलाड़ियों को विविध संस्कृतियों से परिचित होने का अवसर प्रदान करती हैं। गरबा को राष्ट्रीय खेल के प्रतिभागियों के बीच लोकप्रिय होता देखकर अच्छा लगा।”
प्रधानमंत्री ने सिंगापुर के उप प्रधानमंत्री, सिंगापुर के प्रतिष्ठित वरिष्ठ मंत्री और इजराइल के राष्ट्रपति से मुलाकात की

प्रधानमंत्री श्री नरेन्द्र मोदी ने आज सिंगापुर के उप प्रधानमंत्री श्री थरमन षनमुगरत्नम ने मुलाकात की। उन्होंने कहा कि भारत और सिंगापुर को श्री ली कुआन यू के विचार के अनुरूप मिलकर काम करना चाहिए। श्री मोदी सिंगापुर के संस्थापक पिता श्री ली कुआन यू के अंतिम संस्कार पर वहां गए हैं। उन्होंने कहा कि सार्वजनिक आवास और स्वच्छता के बारे में श्री ली कुआन यू के अभियान हमारे लिए आदर्श हैं। सिंगापुर के उप प्रधानमंत्री ने सहकारी प्रतिस्पर्द्धी संघवाद की दिशा में प्रधानमंत्री श्री नरेन्द्र मोदी के प्रयासों की सराहना की। प्रधानमंत्री ने सिंगापुर के प्रतिष्ठित वरिष्ठ मंत्री गोह चोक टोंग से मुलाकात की। श्री टोंग ने कहा कि सिंगापुर दुख की इस घड़ी में भारत की संवेदना की सराहना करता है। प्रधानमंत्री ने इजराइल के राष्ट्रपति श्री रेउविन रिविलिन से मुलाकात की। दोनों नेताओं ने भारत और इजराइल के बीच सहयोग मजबूत करने के तरीकों पर चर्चा की।
प्रधानमंत्री ने भारतीय योगदा सत्संग सोसाइटी की 100 वीं वर्षगांठ के अवसर पर स्मारक डाक टिकट जारी किया

प्रधानमंत्री श्री नरेंद्र मोदी ने आज भारतीय योगदा सत्संग सोसाइटी की 100 वीं वर्षगांठ के अवसर पर स्मारक डाक टिकट जारी किया। इस अवसर पर नई दिल्ली के विज्ञान भवन में बोलते हुए प्रधानमंत्री ने स्वामी परमहंस योगानंद की सराहना की और कहा कि उन्होंने मुक्ति का रास्ता नहीं बल्कि ‘अंतरयात्रा’ का मार्ग दिखाया है। प्रधानमंत्री ने कहा कि स्वामी परमहंस योगानन्द ने अपना संदेश फैलाने के लिए भारत के किनारे छोड़े दिया। वह हमेशा भारत से जुड़े रहे। प्रधानमंत्री ने कहा कि भारत की आध्यात्मिकता इसकी ताकत है और यह दुर्भाग्यपूर्ण है कि कुछ लोग आध्यात्मिकता को धर्म के साथ जोड़ देते हैं जबकि दोनों में काफी अंतर है।
प्रधानमंत्री ने सूरीनाम के उपराष्ट्रपति से मुलाकात की

प्रधानमंत्री श्री नरेन्द्र मोदी ने सूरीनाम के उपराष्‍ट्रपति श्री माइकल ए अधीन से मुलाकात की जो विश्‍व सांस्‍कृतिक उत्‍सव में भाग लेने भारत आए हुए हैं। प्रधानमंत्री ने सूरीनाम में भारतीय प्रवासियों द्वारा न केवल देश के विकास में बल्कि दोनों देशों के बीच ऐतिहासिक रिश्‍तों को मजबूत बनाने में उनके द्वारा निभाई जा रही सक्रिय भूमिका की सराहना की। उन्‍होंने कहा कि भारत सूरीनाम को क्षमता निर्माण एवं मानव संसाधन विकास के लिए सभी संभव सहायता जारी रखने के लिए प्रतिबद्ध है।
ईएसएसओ-आईआईटीएम, पुणे, भारत के अंतर्राष्‍ट्रीय सीएलआईवीएआर मानसून परियोजना कार्यालय की स्थापना के बारे में ईएसएसओ-आईआईटीएम इंडिया और डब्‍ल्‍यूसीआरपी, जेनेवा के बीच समझौता

प्रधानमंत्री श्री नरेन्द्र मोदी की अध्‍यक्षता में केंद्रीय मंत्रिमंडल को बताया गया कि पृथ्‍वी विज्ञान मंत्रालय के पृथ्‍वी प्रणाली विज्ञान संगठन (ईएसएसओ) के अधीन एक स्‍वायत्‍त संगठन, भारतीय कटिबंधीय मौसमविज्ञान संस्‍थान (ईएसएसओ-आईआईटीएम) और वर्ल्‍ड क्‍लाइमेट रिसर्च प्रोग्राम (डब्‍ल्‍यूसीआरपी), जेनेवा के बीच ईएसएसओ-आईआईटीएम, पुणे में एक अंतर्राष्‍ट्रीय जलवायु बदलाव और अनुमान (सीएलआईवीएआर) मानसून परियोजना कार्यालय (आईसीएमपीओ) की स्‍थापना के के लिए 9 फरवरी, 2015 को एक समझौते पर हस्‍ताक्षर किया गया था। डब्‍ल्‍यूसीआरपी ने तीन अंतर्राष्‍ट्रीय जलवायु परियोजना कार्यालयों (आईसीएमपीओ)- अंतर्राष्‍ट्रीय सीएलआईवीएआर ग्‍लोबल परियोजना कार्यालय, अंतर्राष्‍ट्रीय सीएलआईवीएआर मानसून परियोजना कार्यालय (आईसीएमपीओ) और अंतर्राष्‍ट्रीय सीएलआईवीएआर मॉडलिंग परियोजना कार्यालय का चयन किया है। इस समझौते के बाद आईसीएमपीओ को ईएसएसओ-आईआईटीएम में स्‍थापित किया जाएगा और इसकी अद्वितीय जिम्‍मेदारियां होंगी। ईएसएसओ-आईआईटीएम पुणे स्थित आईसीएमपीओ (1) संबंधित डब्‍ल्‍यूसीआरपी गतिविधियों के साथ निकट सहयोग कायम रखते हुए मानसून प्रणालियों में मौसम के भीतर, मौसमी और अंतर-वार्षिक बदलाव और अनुमान लगाने और (2) मानसून और क्रायोस्‍फेयर के बीच संबंधों पर आधारित एक सीएलआईवीएआर ‘अनुसंधान अवसर’ तैयार करने के लिए उत्‍तरदायी होगा।
प्रधानमंत्री ने म्यांमा के सैन्य विमान हादसे पर दु:ख व्यक्त किया

प्रधानमंत्री श्री नरेन्‍द्र मोदी ने म्‍यांमा के सैन्‍य विमान हादसे पर दु:ख व्‍यक्‍त किया है। अपने शोक संदेश में प्रधानमंत्री ने कहा “म्‍यांमा के सैन्‍य विमान दुर्घटना में हुई क्षति पर गहरा दु:ख है । भारत बचाव कार्यों में हर संभव मदद के लिए तैयार है ।”
प्रधानमंत्री ने भारतीय राजस्व सेवा के प्रशिक्षु अधिकारियों से जनता का भरोसा जीतने का आह्वान किया

भारतीय राजस्व सेवा के 167 प्रशिक्षु अधिकारियों ने आज प्रधानमंत्री श्री नरेन्द्र मोदी से मुलाकात की। भारतीय राजस्व सेवा के प्रशिक्षु अधिकारियों से बातचीत करते हुए प्रधानमंत्री ने उनसे भारत की जनता का भरोसा जीतने का आह्वान किया। प्रधानमंत्री ने कहा कि ऐसा वे अपने कार्यों के द्वारा कर सकते हैं। श्री मोदी ने कहा कि देश के अधिकतर लोग कानून का पालन करते हैं और वे देशहित में कानूनों के पालन की इच्छा भी रखते हैं। उन्होंने कहा कि ईमानदारी से टैक्स चुकाने वालों को परेशान नहीं किया जाना चाहिए। हालांकि, सरकार की राजस्व नीति पर अधिकारीगण अमल करते हुए अपने कर्तव्यों का ही निर्वहन करते हैं। उन्होंने कहा कि अधिकारियों को यह सुनिश्चित करना चाहिए कि सरकार की सभी जनोन्मुखी पहलों का लाभ प्राथमिकता के आधार पर जनता तक पहुंचे। युवा प्रशिक्षु अधिकारियों के सवालों का जवाब देते हुए प्रधानमंत्री ने कहा कि अधिकारियों को महसूस करना चाहिए कि इस देश का हर नागरिक उनके परिवार का हिस्सा है। उन्होंने कहा कि अगर ऐसी भावना रहेगी तो अधिकारीगण जोश और उत्साह के साथ अपना कार्य करेंगे तथा वे थकान से दूर रहेंगे। 45 मिनट के अपने संबोधन के दौरान प्रधानमंत्री ने अपने जीवन और अपने राजनैतिक अनुभवों के कई उदाहरणों को भी साझा किया। उन्होंने कहा कि लोक सेवकों के लिए यह जरूरी है कि वे संवेदनशीलता और मानवीय मूल्यों के महत्व को समझें।
प्रधान मंत्री ने बडोदरा लोक सभा सीट छोड़ी, वाराणसी सीट पर बने रहेंगे

प्रधान मंत्री श्री नरेन्‍द्र मोदी ने आज बडोदरा लोक सभा सीट छोड दी लेकिन श्री मोदी वाराणसी लोक सभा सीट पर बने रहेंगे। श्री नरेन्‍द्र मोदी ने बडोदरा के सांसद पद से अपना इस्‍तीफा आज लोक सभा अध्‍यक्ष को भेजा। श्री नरेन्‍द्र मोदी हाल ही के लोक सभा चुनाव में वाराणसी और बडोदरा दोनों ही लोक सभा सीटों पर चुनाव जीते थे।
I2U2 शिखर सम्मेलन में प्रधानमंत्री श्री नरेंद्र मोदी का संबोधन

Your Excellency, प्रधानमंत्री लापीद, Your Highness, शेख़ मोहम्मद बिन ज़ायेद अल नहयान, Your Excellency, राष्ट्रपति बायडन, सबसे पहले प्रधानमंत्री लापीद को प्रधान मंत्री का कार्यभार ग्रहण करने के लिए बहुत-बहुत बधाई और शुभकामनाएँ। आज की समिट की मेजबानी करने के लिए भी मैं उन्हें ह्रदय से धन्यवाद करता हूँ। यह सही मायने में स्ट्रेटेजिक पार्टनर्स की मीटिंग है। हम सभी अच्छे मित्र भी हैं, और हम सभी के दृष्टिकोण में, हमारे interests में भी समानता है। Excellencies, Your Highness, आज की इस पहली समिट से ही "आई-टू-यू-टू” ने एक सकारात्मक एजेंडा स्थापित कर लिया है। हमने कई क्षेत्रों में Joint Projects की पहचान की है, और उनमें आगे बढ़ने का रोडमैप भी बनाया है। "आई-टू-यू-टू” फ्रेमवर्क के तहत हम जल, ऊर्जा, परिवहन, स्पेस, स्वास्थ्य और खाद्य सुरक्षा के छह महत्वपूर्ण क्षेत्रों में Joint Investment बढ़ाने के लिए सहमत हुए हैं। यह स्पष्ट है कि "आई-टू-यू-टू” का विजन और एजेंडा प्रोग्रेसिव और प्रैक्टिकल है। अपने देशों की परस्पर strengths – Capital, Expertise और Markets – को मोबिलाईज करके हम अपने agenda को गति दे सकते हैं, और वैश्विक अर्थव्यवस्था में महत्वपूर्ण योगदान दे सकते हैं। बढ़ती हुई वैश्विक अनिश्चिताओं के बीच हमारा कॉपरेटिव फ्रेमवर्क व्यावहारिक सहयोग का एक अच्छा मॉडल भी है। मुझे पूरा विश्वास है कि "आई-टू-यू-टू” से हम वैश्विक स्तर पर Energy Security, Food Security और Economic Growth के लिए महत्वपूर्ण योगदान करेंगे। धन्यवाद।
कैबिनेट ने इंटरनेशनल वैक्सीन इंस्टीट्यूट(आईवीई), दक्षिण कोरिया की भारत की सदस्यता को अनुमति दी

प्रधानमंत्री श्री नरेंद्र मोदी की अध्यक्षता में केंद्रीय मंत्रिमंडल ने इंटरनेशनल वैक्सीन इंस्टीट्यूट(आईवीई), दक्षिण कोरिया के गवर्निंग काउंसिल की भारत की सदस्यता के प्रस्ताव को अनुमति प्रदान कर दी है। इसमें इंटरनेशनल वैक्सीन इंस्टीट्यूट, दक्षिण कोरिया के लिए 5,00,000 के अमेरिकी डॉलर का वार्षिक भुगतान शामिल है। पृष्टभूमि:- यूएनडीपी की पहल पर 1997 में इंटरनेशनल वैक्सीन इंस्टीट्यूट को सियोल, दक्षिण कोरिया में स्थापित किया गया था। आईवीई एक अंतरराष्ट्रीय संगठन है जो लोगों को विशेषकर बच्चों को खतरनाक संक्रमित बीमारियों से बचाने के लिए वैक्सीन तैयार करने के लिए प्रतिबद्ध है। वर्ष 2007 में केंद्रीय मंत्रिमंडल की मंजूरी के बाद भारत आईवीई से जुड़ा। भारत लंबे समय से आईवीई का हिस्सेदार और सहयोगी है। दिसंबर 2012 में आईवीई के बोर्ड ऑफ ट्रस्टी ने नए शासकीय ढांचे के निर्माण को मंजूरी दी थी। आईवीई के नए ढांचे के मुताबिक इसके सदस्यों को सहयोग के तौर पर उसके बजट का एक हिस्सा देना होता है। ग्रुप-1 में वर्गीकृत होने के बाद से भारत 5,00,000 के अमेरिकी डॉलर का सहयोग करता है।
जी-7 शिखर सम्मेलन से इतर प्रधानमंत्री ने यूरोपीय आयोग  के अध्यक्ष के साथ बैठक की

प्रधानमंत्री श्री नरेन्द्र मोदी ने जी-7 शिखर सम्मेलन से इतर यूरोपीय आयोग की अध्यक्ष सुश्री उर्सुला वॉन डेर लेयेन के साथ 27 जून 2022 को जर्मनी के श्लॉस एल्मौ में भेंट की। बैठक के दौरान, प्रधानमंत्री ने रायसीना वार्ता के दौरान अप्रैल 2022 में राष्ट्रपति वॉन डेर लेयेन की सृजनात्मक दिल्ली यात्रा का स्मरण किया। दोनों नेताओं ने भारत और यूरोपीय संघ के बीच व्यापार, निवेश और जीआई समझौतों पर वार्तालाप फिर से प्रारंभ होने पर प्रसन्नता व्यक्त की। उन्होंने डिजिटल सहयोग, जलवायु कार्रवाई और प्रौद्योगिकी एवं नवाचार सहित विभिन्न क्षेत्रों में भारत-यूरोपीय संघ की गतिविधियों की समीक्षा भी की। दोनों नेताओं ने समकालीन वैश्विक और क्षेत्रीय विकास पर भी विचारों का आदान-प्रदान किया।